Elizabet Olsen

**Elizabet Çeyz "Lizzi" Olsen** (16 fevral 1989, Los-Anceles) — ABŞ aktrisası. *"[[Qodzilla (film, 2014)|Qodzilla]]"* (2014), *"[[Qisasçılar: Altron dövrü (film, 2015)|Qisasçılar: Altron dövrü]]"* (2015), *"Səssiz ev"* (2011), *"Humanitar elmlər"* (2012), *"Marta, Mersi Mey, Merlin"* (2011) filmlərindəki rollarına görə tanınmışdır. *"Marta, Mersi Mey, Merlin"* filmindəki çıxışına görə bir neçə mükafatın laureatı olmuşdur.

## İlk illəri və təhsili

Elizabet Olsen 1989-cu ildə şəxsi menecer Cernet Cerninin və ipoteka bankiri Devid Olsenin qızı kimi Los-Anceles şəhərinin Şerman Oaks adlı hissəsində anadan olmuşdur. Bacıları Meri-Keyt və Eşli Olsen hənc yaşdaykən TV şousunda məşhurlaşmışdılar. Trent Olsen adlı böyük qardaşı da var. 1996-cı ildə Elizabetin valideynləri boşanmışdırlar. Elizabet Olsen ata tərəfdən norveçli, ana tərəfdən ingilis kökləri var.

Uşaq yaşlarında Elizabet balet və musiqi dərslərinə getmişdir. Kiçik ikən bacılarının filmlərində görünmüşdür. 1994-cü ildə *"Qərb necə əyləncəli oldu"* və *"Meri-Keyt & Eşlinin macəraları"* videolarında kiçik rollar almışdır. Bundan sonra müxtəlif layihələrə qatılmışdır.

Bağçadan sonra Şimali Hollivudda yerləşən Kampbell Holl məktəbində 12 il oxumuşdur. Məktəbi bitirdikdən sonra Nyu York Universitetinin nəzdində Tiç İncəsənət Məktəbinə qədəm qoymuşdur. 2009-cu ildə Moskvada semester təhsili almışdır.

## Karyerası

Elizabet Olsen 4 yaşında ikən bacıların layihələrində çəkilmişdir. *"Cəsus uşaqlar"* filmində isə çəkilməyə namizəd olmuşdur.

2011-ci ildə çəkildiyi *"Marta, Mersi Mey, Merlin"* filmindəki rolu böyük alqış toplamışdır. Bu filmdə sayıqlamalardan əziyyət çəkən Marta rolunu oynadığı üçün bir neçə mükafata layiq görülmüşdür. Bundan sonra *"Səssiz ev"* triller filmində yer almışdır. Burada Sara obrazını canlandıran Olsenin performansı yenə yüksək qiymətləndirilmişdir. Elizabet Olsen Karlottanın "Kraliça" musiqili videosunda da yer almışdır. Olsen 2011-ci ilin ortalarında *"Qırmızı işıqlar"* filmində çəkilmişdir. Bu filmə ilk baxış 13 iyul 2012-ci ildə baş tutmuşdur. 2012-ci ilin 22 yanvarında tamamlanan *"Humanitar elmlər"* filminin baş rollarının birində oynamışdır. 2013-cü il istehsalı *"Çox yaxşı qızlar"* filmində Dakota Fenninq ilə birlikdə baş rolda oynamışdır.

2013-cü ildə Elizabet Olsen BAFTA Yüksələn Ulduz mükafatı laureatı olmuşdur. 2013-cü ildə ABŞ-Koreya istehsalı "Oldboy" filmində gənc biznesmen Mariya rolunda oynamışdır. *"Əzizlərini öldür"* filmində Edi Parker rolunu canlandırmışdır.

2014-cü ildə Elizabet Olsen Aron-Teylor Censon və Brayan Kranstonun da baş rolda olduğu "" filmində çəkilmişdir. 2015-ci ildə isə *"[[Qisasçılar: Altron dövrü (film, 2015)|Qisaçılar: Altron dövrü]]"* komiks-fantastika filmində Qırmızı cadugər rolunu ifa etmişdir. Bundan əvvəl "Kapitan Amerika: Qış əsgəri" filminin ən son səhnəsində də bu rolu oynamışdır. Bu iki filmdə "Qodzilla" filmində də birlikdə işlədiyi Aron-Teylor Censon də çəkilmişdir. Elizabet Olsen 2016-ci ildə *"Kapitan Amerika: Vətəndaş müharibəsi"* filmində yenə öz rolunu oynamışdır.

2014-cü ilin sentyabrında Elizabet Olsenin 2015-ci ildə tamamlanan və Mark Abrahamın rejissoru olduğu *"Mən işıq gördüm"* filmində Henk Vilyamsın həyat yoldaşı Odri Vilyamsı canlandıracağı açıqlanmışdır. Henk Vilyams rolunda isə Tom Hidlston çıxış etmişdir.

2016-cı ilin yanvarında Olsen Ceremi Renner ilə birlikdə Teylor Şeridanın rejissor kimi debüt filmi olan *[[Külək çayı (film, 2017)|Külək çayı]]* filmində oynayacağını açıqlamışdır.

## Şəxsi həyatı

Olsen Nyu York Universitetinin nəzdində Tiç İncəsənət Məktəbinə və Atlantik Teatr Cəmiyyətinə qatılmışdır və 2013-cü ilin martında 6 illik təhsildən sonra məzun olmuşdur. Bacılarının yaratdığı "Elizabet və Ceyms" geyim brendi onun və böyük qardaşının adını daşıyır.

ELizabet Olsenin 2014-cü ilin martında "Çox yaxşı qızlar" filminin çəkilişləri zamanı — 2012-ci ilin sentyabrında tanış olduğu aktyor Boyd Holbruk ilə nişanlanmışdır. 2015-ci ilin yanvarında onların nişanı ləğv olmuş və onlar ayrılmışdırlar.

Olsen özünün ateist olduğunu açıqlamışdır.

## Filmoqrafiya

## Mükafatları

## İstinadlar

## Xarici keçidlər

*
*
*
*